als_Latn dik_Latn sag_Latn
Thellohet “përçarja” brenda mazhorancës për zgjedhjen e presidentit
Lideri historik i Partisë Socialiste, Fatos Nano duket se ka arritur të marrë të tjera vota brenda mazhorancës qeverisëse në garën për kreun e ri të shtetit. Pas votave të marra nga PDIU, ish-kryeministri Nano, i vetëpropozuar për president, ka takuar kreun e Partisë Bashkimi për të Drejtat e Njeriut, Vangjel Dule. Në një takim që ka zgjatur gati një orë, Nano ka arritur të bindë Dulen të mbështesë kandidaturën e tij për mandatin e Presidentit të Shqipërisë. “Ne e kemi mbështetur që në fillim nismën e Nanos për të kandiduar për mandatin e Presidentit. Vota jonë do të jetë njësoj si në vitin 2007, në mbështetje të kandidaturës së Nanos”, u shpreh Dule pas takimit. Ndërkaq ish-kryeministri Nano, ka ritheksuar kënaqësinë se procesi po gjeneron gjithnjë e më shumë konsensus në mbështetje
të iniciativave kombëtare. “Unë besoj që të gjithë këta stimuj, që vijnë edhe nëpërmjet këtyre takime, në një ditë që dëgjova me shume vlerësim edhe konvergjencen e mesazheve të komisionerit Fule në takimet me kryeministrin dhe kreun e PS-së, për një proces konsensual për zgjedhjen e presidentit, janë ato që i duhen vendit në një situatë të tillë të ngarkuar”, tha Nano, duke theksuar se deri më tani ka kryer takime vetëm me krerë të partive parlamentare, duke mohuar të ketë zhvilluar takime të tjera me deputetë të caktuar, pasi sipas Nanos, ky nuk është një moment për të sjellë një konflikt më shumë në situatën aktuale politike. Një ditë më parë Nano është takuar me kreun e PDIU-së Shpëtim Idrizi, ndërsa më herët është takuar edhe me kreun e LSI, Ilir Meta, kreun e PS-së Edi Rama, ndërsa pritet të takohet edhe me kryeministrin Berisha dhe kreun e PR-së Fatmir Mediu.
3 maj 2012 (gazeta-Shqip.com)
als_Latn als_Latn als_Latn als_Latn